Zuma vra jeug om Afrika-identiteit te bevorderPres. Zuma. Foto: Flickr/GovernmentZA “Daar is ’n probleem wat ons in die AU (Afrika-Unie) begin bespreek het. Dit is die opening van die grense op die vasteland. Kolonialiste het ons verdeel en nou glo ons wel hierdie persoon is ’n Portugese burger, hierdie een is ŉ Brit en daardie een ŉ Fransman. Ons is nie, ons is net Afrikane,” het Zuma gesê tydens die amptelike Jeugdagviering in Pretoria. “Ons doen ook ŉ beroep op jou om die geskiedenis en kultuur van soveel as moontlik Afrika-lande te verstaan. As ons dit doen sal ons die land transformeer en ŉ beter plek vir almal skep.” Zuma het ook van die geleentheid gebruik gemaak om jongmense aan te moedig om vir identiteitsdokumente aansoek te doen ten einde hul in staat te stel om in volgende jaar se plaaslike verkiesing te stem. “Jou stem is van kardinale belang om te verseker dat hierdie land behoorlik regeer word,” het Zuma gesê. Volgens Zuma is onderwys ook baie belangrik en belê die regering die grootste gedeelte van sy begroting hierin. Hy het gesê ondanks die feit dat jong Suid-Afrikaners opleiding ontvang sukkel hulle om werk te kry. “Die ekonomie groei nie so vinnig as wat ons wil hê dit moet nie en skep ook nie die werkgeleenthede wat ons nodig het nie. As gevolg hiervan sit baie van ons gegradueerdes tuis sonder werk.” Zuma het ŉ beroep gedoen op die private sektor om indiensneming onder jong mense te bevorder deur internskappe te bied. “Ons moet saamwerk om geleenthede vir die jeug te bied, aangesien hulle die toekoms van die land is. Die regering kan dit nie alleen doen nie.”